આ તરફ ભીમાસાથરીયા ઉપર સજ્જનમંત્રીના કોઈ સમાચાર ના આવતાં ચિંતાતુર થઇ તેણે જુનાગઢ તરફ પ્રયાણ કર્યું. મંત્રીશ્વરને જિર્ણોદ્ધારની રકમ માટે પૂછ્યું ત્યારે સજ્જનમંત્રીએ હકીકત જણાવી. તે જાણી ભીમને ખૂબ આઘાત લાગ્યો. બે ક્ષણ માટે અવાચક બની ગયો. પુનઃ સ્વસ્થતા પ્રાપ્ત કરી તેણે કહ્યું, “હે મંત્રીશ્વર! જિર્ણોધ્ધાર માટે કલ્પેલી રકમનો હવે મારે કોઈ ખપ નથી. આપ તે રકમનો સ્વીકાર કરી તેનો યોગ્ય ઉપયોગ કરજો.” આટલું કહી ભીમો વંથલી પાછો ફર્યો અને ત્યાંથી ધનના ગાડા ભરીને સજ્જનમંત્રીના આંગણે મોકલાવ્યા. વિચક્ષણ સજ્જને આ રકમમાંથી દાદાના ચૈત્યની બાજુમાં ‘મેરકવસહી’ નામનું જિનાલય અને ભીમા સાથરીયાની સ્મૃતિ અર્થે મુખ્યશિખરનાં જિનાલયની સમીપ ‘ભીમકુંડ’ નામના એક વિશાળ કુંડનું નિર્માણ કરાવ્યું હતું.